b'\n_START_ARTICLE_\nHelsingin seudun yliopistollinen keskussairaala\n_START_PARAGRAPH_\nHelsingin seudun yliopistollinen keskussairaala (HYKS) on p\xc3\xa4\xc3\xa4kaupunkiseudun sairaanhoidosta vastaava keskussairaala. HYKS-sairaanhoitoalueen j\xc3\xa4senkunnat ovat Helsinki, Espoo, Vantaa, Kerava, Kirkkonummi ja Kauniainen. HYKS:n toiminta alkoi 1.3.1958, kun keskussairaalan alaisuuteen siirrettiin joukko sairaalakiinteist\xc3\xb6j\xc3\xa4. Vuoden 2000 alusta Helsingin yliopistollinen keskussairaala (ruots. Helsingfors universitets centralsjukhus), tuli osaksi Helsingin ja Uudenmaan sairaanhoitopiiri\xc3\xa4, jolloin se lakkasi olemasta itsen\xc3\xa4inen organisaatio. Vuosina 1991\xe2\x80\x931999 HYKS toimi Helsingin sairaanhoitopiirin ja Uudenmaan sairaanhoitopiirin yhteisen\xc3\xa4 keskussairaalana. Uuteen Helsingin seudun yliopistolliseen keskussairaalaan lasketaan kuuluvaksi Hyksin sairaalat Helsingiss\xc3\xa4, Jorvin ja Peijaksen sairaalat Espoossa ja Vantaalla sek\xc3\xa4 joitakin muita erikoissairaanhoidon yksik\xc3\xb6it\xc3\xa4._NEWLINE_Hyksill\xc3\xa4 on valtakunnallinen vastuu muun muassa elinsiirroista, vaativasta neurokirurgiasta, lasten syd\xc3\xa4nkirurgiasta, huuli- ja suulakihalkiopotilaiden leikkaushoidosta sek\xc3\xa4 vaikeiden palovammojen hoidosta._NEWLINE_Hyks on Pohjoismaiden suurimpia yliopistosairaaloita. Sairaansijoja ja hoitopaikkoja on yhteens\xc3\xa4 yli 3\xc2\xa0100. Vuoden 2009 aikana hoidettiin 363\xc2\xa0450 potilasta. Leikkauksia p\xc3\xa4\xc3\xa4toimenpiteen\xc3\xa4 tehtiin noin 66\xc2\xa0000, n\xc3\xa4ist\xc3\xa4 yli 26\xc2\xa0000 p\xc3\xa4iv\xc3\xa4kirurgisesti. Synnytysten m\xc3\xa4\xc3\xa4r\xc3\xa4 oli 14\xc2\xa0500. Hoitojaksojen m\xc3\xa4\xc3\xa4r\xc3\xa4 oli yli 430\xc2\xa0000 ja psykiatrisia hoitop\xc3\xa4ivi\xc3\xa4 oli yli 100\xc2\xa0000._NEWLINE_Hyksiss\xc3\xa4 tehd\xc3\xa4\xc3\xa4n my\xc3\xb6s paljon alan tutkimusta ja se toimii terveydenhuollon suurimpana koulutusymp\xc3\xa4rist\xc3\xb6n\xc3\xa4 Suomessa. Yhteistoimintasopimukset ja yhteisvirat Helsingin yliopiston kanssa ovat l\xc3\xa4\xc3\xa4ketieteellisen opetuksen perusta. Helsingin yliopistossa opiskelevat l\xc3\xa4\xc3\xa4k\xc3\xa4rit ja hammasl\xc3\xa4\xc3\xa4k\xc3\xa4rit tekev\xc3\xa4t perus- ja erikoistumisopintojaan Hyksin sairaaloissa. Lis\xc3\xa4ksi noin 3\xc2\xa0000:lla terveysalan opiskelijalla on kliininen harjoittelujakso alueen sairaaloissa vuosittain._NEWLINE_Hyksin ensimm\xc3\xa4inen leikkausrobotti otettiin k\xc3\xa4ytt\xc3\xb6\xc3\xb6n helmikuussa 2009. Robottia on k\xc3\xa4ytetty p\xc3\xa4\xc3\xa4osin urologiassa, jossa ensimm\xc3\xa4isen vuoden aikana tehtiin 120 robottiavusteista eturauhasen poistoleikkausta. Vuoden mittaan robottiavusteisia leikkauksia ryhdyttiin tekem\xc3\xa4\xc3\xa4n my\xc3\xb6s thorax-kirurgiassa ja gynekologiassa._NEWLINE_Hyksin huuli- ja suulakihalkiokeskus Husuke on Euroopan nelj\xc3\xa4nneksi suurin halkiokeskus, johon on keskitetty valtaosa suomalaislasten halkioiden hoidoista. Husukeen on keskitetty my\xc3\xb6s kallon ep\xc3\xa4muodostumien hoito, ja vuosittain yksik\xc3\xb6ss\xc3\xa4 tehd\xc3\xa4\xc3\xa4n noin 50 kraniofakiaalikirurgista toimenpidett\xc3\xa4. (Oulun yliopistollisessa sairaalassa toimii maan toinen t\xc3\xa4h\xc3\xa4n erikoistunut yksikk\xc3\xb6, Oulun Craniofaciaalikeskus.)_NEWLINE_Vuonna 2009 huuli-suulakihalkiokeskuksen (Husuke) kraniofakiaaliyksikk\xc3\xb6 sai alan maailmankonferenssissa Center of Excellence -tunnustuksen ja se luokiteltiin kansainv\xc3\xa4liseksi kraniofakiaalikirurgian koulutuskeskukseksi.'